Κέντρον Ἐρεύνης Ἑλληνικῆς Φιλοσοφίας Ἀκαδημίας Ἀθηνῶν

Ἀθήνα, 7 Δεκεμβρίου 2022

**«Ὁ Σωκράτης καὶ ἡ χώρα τῆς Γουρνοπούλας: Ἡ ἐγκαταλειφθεῖσα οὐτοπία τῆς πλατωνικῆς *Πολιτείας* (Β 369a-372e)»**

Νικόλαος Γ. Χαραλαμπόπουλος

Παν/μιο Πατρῶν

Ὅταν ὁ Σωκράτης ἀποφασίζῃ νὰ διερευνήσῃ τὴν παρουσία τῆς δικαιοσύνης καὶ τῆς ἀδικίας στήν “μεγαλογράμματη γραφή” τῆς πολιτικῆς κοινότητος, στὴν ἀρχὴ διασπᾷ τὴν πόλη στοὺς συστατικούς της κατοίκους· δηλαδή, τοὺς ἀναγκαίους γιὰ τὴν ἐπιβίωσή της ἐπαγγελματίες: τὸν ἀγρότη, τὸν χτίστη, τὸν ὑφαντή, τὸν τσαγκάρη καὶ ἕναν πέμπτο, εἰδικὸ γιὰ τὴν φροντίδα τοῦ σώματος (369d). Στὴν πορεία τῆς συζήτησης, καὶ γιὰ νὰ θεωρηθῇ ἡ στοιχειώδης αὐτὴ πόλη ὡλοκληρωμένη, θὰ προστεθοῦν καὶ ἄλλες εἰδικότητες, μεταξὺ τῶν ὁποίων οἱ σιδεράδες, οἱ ἔμποροι, οἱ σαράφηδες καὶ οἱ χαμάληδες (371e). Καὶ ἀφοῦ περιγράψῃ τὴν καθημερινότητα τῶν κατοίκων, τὸν τρόπο διαβίωσης καὶ ψυχαγωγίας τους (372b-c), ἑτοιμάζεται νὰ περάσῃ στὴν ἑπόμενη φάση. Ἐκείνη ὅμως τὴν στιγμὴ ἕνας ἀγανακτισμένος Γλαύκων διαμαρτύρεται πὼς ἡ ζωὴ στὴν πολιτεία αὐτὴ εἶναι κατάλληλη μόνο γιὰ γουροῦνες (372d5-6). Ἐνώπιον μιᾶς τόσο ἔντονης διαμαρτυρίας ὁ Σωκράτης ὑποχρεώνεται σὲ ἀλλαγὴ πλεύσης καὶ ἐπιτρέπει νὰ παραδοθῇ στήν (κειμενικὴ καὶ ὄχι μόνο) λήθη *ἡ ἀναγκαιοτάτη πόλις* (369d11).

Στὴν παροῦσα ὁμιλία θὰ ἐπιχειρηθῇ ὁ σχολιασμὸς τῆς Πόλης τῶν Σκροφῶν σύμφωνα μὲ τοὺς ἑξῆς ἑρμηνευτικοὺς ἄξονες: (α) τὰ ταυτοτικά της χαρακτηριστικά, συμπεριλαμβανομένων τῆς ἀρχῆς καταμερισμοῦ τῆς ἐργασίας, τῆς ὕπαρξης νομισματικῆς οἰκονομίας καὶ τῆς οὐσιαστικῆς ἀπουσίας ἀνθρωποτεχνημάτων· (β) τὸν ρόλο της ὡς οὐτοπικοῦ ἀφηγήματος στὸ γενικώτερο σχεδιασμὸ τοῦ διαλόγου, σὲ συνάρτηση μὲ ἀντίστοιχα πλατωνικὰ χωρία καὶ τὴν προϋπάρχουσα ἀρχαιοελληνικὴ οὐτοπικὴ λογοτεχνικὴ παραγωγή· (γ) τὴν σχέση της μὲ τὴν Καλλίπολη, ἰδίως ἀφ’ ἧς στιγμῆς χαρακτηρίζεται ἀπὸ τὸν Σωκράτη *ἀληθινὴ πόλις* (372e6).